Ehdotus neuvoston asetukseksi Kreikan liittymisasiakirjaan liitetyllä pöytäkirjalla N:o 4 käyttöön otetun puuvillan tukijärjestelmän mukauttamisesta viidennen kerran



Virallinen lehti nro C 094 , 14/04/1995 s. 0004



Ehdotus neuvoston asetukseksi Kreikan liittymisasiakirjaan liitetyllä pöytäkirjalla N:o 4 käyttöön otetun puuvillan tukijärjestelmän mukauttamisesta viidennen kerran (95/C 94/05) KOM(95) 35 lopull. - 95/0061(CNS) (Komission antama 3 päivänä maaliskuuta 1995) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon Kreikan liittymisasiakirjan ja erityisesti puuvillaa koskevan pöytäkirjan N:o 4, sellaisena kuin se on viimeksi muutettuna asetuksella (ETY) N:o 2052/92 (1), 11 artiklan, ottaa huomioon Kreikan liittymisasiakirjaan liitetyllä pöytäkirjalla N:o 4 käyttöön otetun puuvillan tukijärjestelmän mukauttamisesta toisen kerran 30 päivänä kesäkuuta 1992 annetun neuvoston asetuksen (ETY) N:o 2052/92 ja erityisesti sen 5 artiklan, ottaa huomioon komission ehdotuksen, ottaa huomioon Euroopan parlamentin lausunnon, ottaa huomioon talous- ja sosiaalikomitean lausunnon, sekä katsoo, että pöytäkirjalla N:o 4 käyttöön otetun tukijärjestelmän asetuksen (EY) N:o 2052/92 5 artiklassa tarkoitetun toiminnan tarkastelun tulokset osoittavat, että on tarpeen mukauttaa tätä järjestelmää, tutkimus puuvillanviljelyn vaikutuksista alueilla, joilla puuvillanviljelyä harjoitetaan, osoittaa mahdollisuuden lisätä tuotantoa niillä Euroopan unionin vyöhykkeillä, jotka ovat sopivimpia tälle viljelylle ottaen huomioon myös unionin puuvillakuidun tarpeet; näistä syistä olisi nostettava taattua enimmäismäärää, toisaalta, jotta ei edistettäisi tämän viljelyn lisääntymistä siihen huonommin soveltuvilla alueilla ja kustannusten nousua, olisi laskettava kohdehintaa suhteessa taatun enimmäismäärän kasvuun sekä poistettava kaikki rajoitukset tuen vähentämiselle silloin, kun taattu enimmäismäärä ylitetään; kohdehintaa vahvistettaessa on tarpeen ottaa huomioon yhteisessä maatalouspolitiikassa sovellettavista laskentayksiköstä ja muuntokursseista annetun asetuksen (ETY) N:o 3813/92 muuttamisesta annetulla neuvoston asetuksella (EY) N:o 150/95 (2) säädetty ecu-määräisten hintojen tarkistus, talousarvion yksinkertaistamiseen ja toimijoiden tasa-arvoisuuteen liittyvistä syistä tuen vähentämistä ei pitäisi lykätä, tuotannon erilainen kehitys tuottajajäsenvaltioissa on aiheuttanut tiettyjä tasapainottavan järjestelmän toimintaan liittyviä epäoikeudenmukaisia vaikutuksia; oikeudenmukaisemman järjestelmän luomiseksi olisi säädettävä, että taatun enimmäismäärän ylittyessä enintään 10 prosentilla tukea vähennetään tasapuolisesti tuottajajäsenvaltioissa ja että silloin kun ylitys on suurempi kuin 10 prosenttia, vastuussa oleville jäsenvaltioille koituu lisävähennys; olisi kuitenkin säädettävä puuvillan mahdollisten tuottajajäsenvaltioiden mahdollisuudesta aloittaa viljely, vahvistamalla tuotantotaso, johon tasapainottavaa järjestelmää ei sovelleta, kohdehintaa ja tuottajalle tuen saannin takaamiseksi maksettavaa vähimmäishintaa ei pitäisi enää vahvistaa vuosittain, jotta toimijat voisivat tehdä pitempiaikaisia tuotanto- ja jalostusohjelmia, ja kokemus voisi osoittaa, että mainitussa pöytäkirjassa säädetyn järjestelmän lisämukautukset ovat tarpeen; olisi sen vuoksi säädettävä menettelystä, joka sallii neuvoston mukauttaa järjestelmää, ON ANTANUT TÄMÄN ASETUKSEN: 1 artikla Tällä asetuksella vahvistetaan Kreikan liittymisasiakirjaan liitetyssä pöytäkirjassa N:o 4 olevassa 3, 8, 9 ja 11 kohdassa määrätyn ja neuvoston asetuksella (ETY) N:o 1964/87 (3) mukautetun puuvillan tukijärjestelmän mukautukset sellaisena kuin se on viimeksi muutettuna asetuksella (EY) N:o 2760/94 (4). 2 artikla Korvataan asetuksen (ETY) N:o 1964/87 2 artikla seuraavasti: "2 artikla 1. Otetaan käyttöön taattu enimmäismäärä, jolle myönnetään puuvillaa koskevassa pöytäkirjassa N:o 4 olevassa 3 kohdassa tarkoitettua tukea. Tämä määrä vahvistetaan jokaiseksi markkinointivuodeksi 947 000 tonniksi puuvillaa, josta siemeniä ei ole poistettu. 2. Taattu enimmäismäärä jaetaan jäsenvaltioiden kesken seuraavasti (taattu kansallinen määrä): Espanja: 249 000 tonnia Kreikka: 698 000 tonnia. 3. Jos tosiasiallinen tuotanto markkinointivuoden aikana on suurempi kuin taattu enimmäismäärä, kohdehintaa täksi markkinointivuodeksi mukautetaan seuraavasti: - jos taatun enimmäismäärän ylitys on enintään 10 prosenttia, kohdehintaa vähennetään prosenttimäärällä, joka vastaa puolta ylityksen määrästä, - jos taatun enimmäismäärän ylitys on suurempi kuin 10 prosenttia, kohdehintaa vähennetään lisäksi 10 prosentilla kaikissa jäsenvaltioissa, joiden tuotanto on suurempi kuin taattu enimmäismäärä. Tämä lisävähennys vahvistetaan toisaalta ottaen huomioon taatun enimmäismäärän ylitys ja toisaalta suhteessa kunkin jäsenvaltion tosiasiallisen tuotannon ja sen taatun kansallisen määrän väliseen erotukseen, sanotun kuitenkaan rajoittamatta 4 kohdan soveltamista. Sovellettavat vähennykset vahvistetaan neuvoston asetuksen (ETY) N:o 1308/70 (*) 12 artiklassa säädettyä menettelyä noudattaen, sellaisena kuin se on viimeksi muutettuna Itävallan, Suomen ja Ruotsin liittymisasiakirjalla. 4. Edellä olevaa 3 kohtaa ei sovelleta jäsenvaltioihin, joiden tosiasiallinen puuvillantuotanto markkinointivuoden aikana ei ole suurempi kuin 1 500 tonnia puuvillaa, josta siemeniä ei ole poistettu. (*) EYVL N:o L 146, 4.7.1970, s. 1". 3 artikla Korvataan pöytäkirjassa N:o 4 oleva 8 kohta seuraavasti: "8. Kohdehinta vahvistetaan 110,73 ecuksi 100 kilogrammalta puuvillaa, josta siemeniä ei ole poistettu. Tämä hinta koskee puuvillaa, - joka on virheetöntä, aitoa ja myyntikelpoista, - jonka kosteuspitoisuus on 10 prosenttia ja jossa on 3 prosenttia epäpuhtauksia, - jolla on tarvittavat ominaisuudet, jotta siitä saadaan siementen poistamisen jälkeen 32 prosenttia laatuluokkaan N:o 5 kuuluvia (white middling) ja 28 millimetrin pituisia (1-3/32″) kuituja." 4 artikla Lisätään pöytäkirjaan N:o 4 kohta seuraavasti: "8 a. Tuotantotukea myönnetään ainoastaan niille yrityksille, jotka ostavat puuvillaa, josta siemeniä ei ole poistettu, hintaan, joka on vähintään sama kuin vähimmäishinta. Vähimmäishinta vahvistetaan 105,19 ecuksi 100 kilogrammalta puuvillaa, josta siemeniä ei ole poistettu, kohdehinnan perustana olevalle laadulle, maatilalta alkaen." 5 artikla Poistetaan a kohta pöytäkirjassa N:o 4 olevan 9 kohdan toisesta alakohdasta. 6 artikla Korvataan pöytäkirjassa N:o 4 oleva 11 kohta seuraavasti: "11. Markkinointivuoden 1999/2000 alkuun mennessä komission on toimitettava neuvostolle kertomus puuvillan tukijärjestelmän toiminnasta. Jos kertomus osoittaa tarpeelliseksi, neuvosto päättää määräenemmistöllä komission ehdotuksesta ja kuultuaan Euroopan parlamenttia järjestelmän mahdollisista mukautuksista ottaen huomioon toisaalta tämän järjestelmän toiminnasta saadun kokemuksen ja toisaalta peltokasviviljelyjen tukijärjestelmän." 7 artikla Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä. Sitä sovelletaan markkinointivuodesta 1995/1996. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. (1) EYVL N:o L 215, 30.7.1992, s. 10 (2) EYVL N:o L 22, 31.1.1995, s. 1 (3) EYVL N:o L 184, 3.7.1987, s. 14 (4) EYVL N:o L 294, 15.11.1994, s. 1